李联榜
阙题
倏忽壁上横杈枒，月涛风晃龙攫拿。咄咄枝叶皆立起，墨棱突出如无纸。并写梅菊争芬芳，笔力郁茁凌遒苍。默契秋兰素心友，寄怀深谷王者香。竹叶无风若宕漾，劲节虚心自相况。奇绝飞来太古峰，崛强生峭镵剑峰。恍疑赤文开大篆，神禹镂字铭山封。岂有画师能到此，荆关惊失丹青踪。孰知此犹其馀事，示我诗文更骇异。文步昌黎斗鬼神，诗入少陵险击刺。抑遏掩蔽辞重奇，矛鍦森严荡奥邃。想因经济不得施，寓意画与诗文词。诗文气流磅礴画，雄姿怒勃搏蛟螭。吁嗟乎，同为遭斥天涯人，缔交伊始情性亲。亦如梅竹伴兰菊，相投臭味天然真。箴言共勉千秋业，文章虽诎道德伸。江乡回望扬帆处，靖扫海氛奏凯旅。丈夫志在报国家，莫怠壮怀作柱础。且留画笔图凌烟，直将绘事铭钟虡。吁嗟乎，谁拔抑塞磊落之奇才，我将归去聊举杯。夜雨遥听碣石馆，斜阳独上黄金台。风捲太行掷海外，苍茫四顾何壮哉！相思时将图幛开，人生有命毋悲哀。